יצחק חזקיה בסרטו של אליאב לילטי "מעשייה אורבנית", 2012
**יצחק חזקיה** (נולד ב-15 ביוני 1941) הוא שחקן תיאטרון, קולנוע וטלוויזיה ישראלי.

ביוגרפיה
--------

חזקיה נולד בבולגריה ועלה ארצה עם משפחתו בגיל 7. הוא בוגר אוניברסיטת תל אביב בתיאטרון והיסטוריה. בחוג לתיאטרון היה תלמידם של פיטר פריי ועדנה שביט, והוא בן כיתתם, בין השאר, של שמואל שילה, אלי כהן, אברהם עוז, מרגלית אלמוג, מיכל פרס, ואביבה אפל-רוזנטל.

### בתיאטרון

חזקיה הוא חבר תיאטרון הקאמרי החל משנת 1968 ומאז השתתף בהצגות רבות בתיאטרון ובהן: "חתונת הדמים" (בתפקיד החתן), "הסוחר מוונציה" (בתפקיד בסאניו, נסיך מרוקו ונסיך ארגון), "דון קרלוס" (בתפקיד דון קרלוס), "כטוב בעיניכם" (בתפקיד אורלנדו ומאוחר יותר בתפקיד ז'אק), "נערי ורדה'לה", "עוץ לי גוץ לי" (בתפקיד המלך), "שלוש אחיות" (בתפקיד סוליוני ומאוחר יותר בתפקיד וירשינין), "השחף", "יוליוס קיסר" (בתפקיד אנטוניוס), "יסורי איוב" (בתפקיד צופר הנעמתי), "נשות וינדזור העליזות" (בתפקיד ד"ר קאיוס), "סיבוב מסוכן", "היער", "רולטה צרפתית", "יאקיש ופופצ'ה", "אנריקו" (בתפקיד אורדולפו), "שיץ" (בתפקיד צ'רכס), "גם הוא באצילים" (בתפקיד המורה), "ענבי זעם" (בתפקיד קייסי), "חלום ליל קיץ" (בתפקיד תזאוס), "הקמצן" (בתפקיד מר ז'אק), "חפץ" (בתפקיד אדש ברדש), "אויב העם" (בתפקיד פטר סטוקמן), "קרום" (בתפקיד תוגתי), "אשכבה" (בתפקיד העגלון), "אמא קוראז'" (בתפקיד הכומר), "המלביש" (בתפקיד נורמן), "קוויאר ועדשים" (בתפקיד ריימונדו), "דמוקרטיה" (בתפקיד גינטר גיום), "המלט" (בתפקיד פולוניוס), "אמדאוס" (בתפקיד המלחין סאליירי), "מנהל הבית" (בתפקיד דייוויס), "כולם רוצים לחיות" (בתפקיד מלאך המוות), "הזאבים" (בתפקיד שניאור), "ציד המכשפות" (בתפקיד ג'ילס קוריי) ו"הנכד" (בתפקיד עמנואל).

כמו כן השתתף חזקיה בתפקיד אוסוולד בהצגה "רוחות" שהעלה תיאטרון פיטר פריי, בהצגה "אזרח העומד מעל כל חשד" במרכז התיאטרוני בנווה צדק וב"ברווז הפרא" של תיאטרון באר שבע. בשנת 2008 השתתף בהפקה של החוג לאמנות תיאטרון באוניברסיטת ת"א כשחקן אורח בהצגה "המלך ליר", בבימויו של יוסי יזרעאלי (בתפקיד ליר). בשנת 2021 השתתף חזקיה בהצגה "נוף" מאת הרולד פינטר בתיאטרון אלפא, בבימויו של אברהם עוז.

### בקולנוע ובטלוויזיה

חזקיה השתתף במספר סרטי קולנוע ישראליים, ביניהם: "שרגא קטן", "חפיף" - סרט טלוויזיה לצידו של זאב רווח, "בחינת בגרות", "יהיה טוב סלומוניקו", "קשר הדבש" (מותחן פוליטי נבואי, במאי-יעוד לבנון, תסריט- אריה קרישק), "האסונות של נינה", "מעשייה אורבנית", "סיפור אהבה ארץ ישראלי", "אודות המוניטין", "רבין - היום האחרון", "החיים על פי אגפא", "העדות", "אבנים", "שחקנים" ועוד.
בשנת 2000 דיבב את דמותו של הרעם בסדרת הילדים "הנימנומים" ששודרה בערוץ 2.
בשנת 2007 השתתף חזקיה בסרטם של שירה גפן ואתגר קרת, "מדוזות", זוכה מצלמת הזהב ב"פסטיבל הקולנוע בקאן". כמו כן השתתף במיני סדרה הטלוויזיונית "קו 300" ובסרט הקצר "בית שלישי".

חיים אישיים
-----------

נשוי לקרין (לוי) חזקיה, לשעבר מנחה ועורכת בתחום התיאטרון באוניברסיטה הפתוחה. בנו, עידו חזקיה, נשוי לשחקנית חני פירסטנברג.

פרסים
-----

* זכה שלוש פעמים ב"פרס התיאטרון הישראלי" (2004, 2000, 1999).
* זכה בפרס השחקן המצטיין על שם אברהם בן יוסף על גילום דמותו של גינטר גיום במחזה "דמוקרטיה".
* זכה בפרס מפעל חיים על שם עמרי ניצן מטעם תיאטרון הקאמרי (2021).

קישורים חיצוניים
----------------

ויקישיתוף מדיה וקבצים בנושא **יצחק חזקיה** בוויקישיתוף

* יצחק חזקיה, במיזם "אישים" לתיעוד היצירה הישראלית
* יצחק חזקיה, במסד הנתונים הקולנועיים IMDb (באנגלית)
* יצחק חזקיה, באתר "אידיבי", מאגר הידע העברי לקולנוע ישראלי ועולמי
* יצחק חזקיה, באתר AllMovie (באנגלית)
* יצחק חזקיה, בתוך: שמעון לב-ארי, "מדריך 100 שנה לתיאטרון העברי", באתר החוג לתיאטרון של אוניברסיטת תל אביב
* יצחק חזקיה, במסד הנתונים הקולנועיים KinoPoisk (ברוסית)
* יצחק חזקיה, בארכיון הבימה
* ציפי שוחט, קונצ'רטו לשחקן: ריאיון עם יצחק חזקיה, באתר הארץ, 17 בפברואר 2012

הערות שוליים
------------

1. ↑  הסרט ביוטיוב

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007410175405171
* VIAF: 6531157527334527300003
* WorldCat (עם VIAF): 6531157527334527300003

 |